
<מעמד האישה בישראל – הישגים ויעדים>
<היו"ר עאידה תומא סלימאן:>
צהריים טובים, אני מברכת את כולם וכולן על פתיחת מושב חדש של הכנסת, מושב החורף, ואני פותחת את הישיבה של הוועדה לקידום מעמד האישה ולשוויון מגדרי. היום ה-23.10.2017 והיום יש לנו ישיבה חגיגית כפי שאפשר להרגיש גם מהנוכחות המכובדת מאוד גם של הארגונים אבל בעיקר אני מברכת את הצטרפות הגברת אווה מדז'יבוז', תלמדו טוב מאוד את השם הזה, אני מאוד מקווה שאנחנו נגיד אותו הרבה פעמים ובקונטקס מאוד חיובי בוועדה לקידום מעמד האישה. גברת אווה מונתה לאחרונה למנהלת הרשות לקידום מעמד האישה, דבר שחיכינו לו בקוצר רוח ובכיליון עיניים. אנחנו ניהלנו כמה ישיבות ודיברנו על זה ואני מאוד שמחה לדעת שהתמנתה מנהלת לרשות לקידום מעמד האישה ומאחלות לה הצלחה בתפקיד החשוב הזה.

ברצוני להתחיל ולהגיד שהרשות לקידום מעמד האישה אשר חוקק החוק להקמתה ב-1998 קבעה לעצמה מטרות שהן מאוד חשובות ובעיקר דובר על שמטרת הרשות לקדם את השוויון בין המינים, להביא לתיאום בין הגופים המטפלים במעמד האישה, לקדם את החינוך, החקיקה והאכיפה בתחומים הללו, לקדם פעילות למניעת אלימות, להעמיד לידי הממשלה כלים והמידע הנדרשים להשגת המטרות האמורות. וכמובן, לפי החוק ב-2007 נתבקשה הרשות גם להגיד חוות דעת מגדריות להצעות חוק ולהבטיח שיבחנו ההשלכות של כל חקיקה המתקיימת בבית הזה על השוויון בין שני המינים. 

לרשות נקבעו מטרות שבעיני הן חשובות בעיקר בנושא של התיאום בין הגופים השונים. הרשות אמורה להיות שותף עיקרי עם הוועדה לקידום מעמד האישה באמת מהצד של הממשלה, של משרדי הממשלה, של האמונים על ביצוע התכניות לשותפה עם הצד של החקיקה של הכנסת, של הוועדה שלנו לקידום מטרות אלה. 

לצערנו, התפקיד הזה של מנהלת הרשות לא מולא בשנה ו-8 חודשים האחרונים. לא רוצה להכנס למה לא הייתה מנהלת, דנו בזה, דשנו בזה, היום אנחנו במקום אחר. נכנסה מנהלת ואני מאוד מקווה שהחסרון שהרגשנו אותו בשנה ו-8 חודשים בהם באמת חיפשנו את הרשות כשותפה אמיתית בעשייה ואין מה להגיד, כשלא הייתה מנהלת עם כל מאמץ שייעשה הרשות לא תתפקד כמו שיש מישהי שאני מאוד מקווה שהולכת לישון בלילה וקמה בבוקר וחושבת מה אני מקדמת היום ומה אני עושה היום. 

אנחנו במצב, ואני לא רוצה להתחיל בלזרוק לפתחה של מנהלת הרשות עכשיו הרים של אתגרים אבל כמובן, אנחנו נמצאים ביממים שאפשר להתגאות בהרבה הישגים שנעשו, אם זה בתחום החקיקה או אם זה אפילו בעשייה הציבורית ובמאבק הפמניסטי שמבטאות הרבה נשים שיצאו בתקופה האחרונה והיו מוכנות להעמיד את עצמן בקדמת הבמה כדי לחשוף את תופעת ההטרדות המיניות, כדי לדבר על התופעה. אני חושבת שנשים מנהלות מאבקים דיי גדולים אבל אנחנו גם עדות למתקפה דיי רצינית על ההישגים שהשגנו בעשרות השנים של מאבקים רציניים. לכן התפקיד של הרשות והקול של הרשות ושל מי שעומדת בראשה הוא עניין מאוד חשוב. 

אני מאוד מקווה שאנחנו נצליח לבנות קשרי עבודה שיקדמו את המטרות שכולנו מסכימות עליהן לקראת שוויון בין המינים כדי לסגור את הפערים הקיימים וכדי שנוכל באמת גם לחוקק וגם לעבוד בשטח ולהניב פירות. אני מאוד שמחה שההופעה הראשונה כמנהלת הרשות היא בוועדה ואכן זה מה שצריך להיות. אני מאוד מקווה שהנוכחות המאוד מרשימה של ארגוני הנשים משדרת מסר אחד ותיכף אנחנו נשמע על זה. משדרת מסר שאנחנו רוצות שהרשות תחת הניהול שלך לפעול לכיוון שישתף את כולם בעשייה. ברוכה הבאה גם לוועדה ואני מקווה שבאמת נצליח היום לשמוע ותצליחי לשמוע מכולם. הייתי רוצה באמת ככה בכמה מילים שתספרי לנו מה את מכינה לנו. 

<אוה מדז'יבוז':>
תודה. אחרי רמת ציפיות כזאת קלילה, קודם כל תודה רבה שבאתן, בהחלט נוכחות מרשימה. אין דרך טובה יותר לחגוג את היום השביעי בעבודה פה. הרבה אמרו לי איך את עוזבת, יש פה חבר כנסת שיכול לחלוק איתי את התפקיד הקודם, איך את עוזבת תפקיד של יו"ר הרשות השנייה לטלוויזיה ורדיו בשביל הרשות לקידום מעמד האישה. אני רואה בזה זכות, אני רואה בזה כבוד, אני רואה בזה שליחות בלי טיפת ציניות ואני מצטערת על הבומבסטיות אבל אני מאוד מאוד נרגשת ומאוד שמחה להיות פה במעמד הזה ובתפקיד הזה. 
כמו שאמרתי, נכנסתי לפני שבעה ימים. לצערי, אין רשות. אני לא בנאדם פוליטי ואני לא פוליטלי קורקט אז אני אגיד את הדברים כהוויתם, זאת הרשות. אתם יכולים להסתכל עליה, לראות, היא כל הרשות. זה מצב עצוב אבל זה מצב מאתגר, זה לא מצב שייאש אותי, אבל אני חייבת להגיד את הדברים האלו. כי המשמעות של מאה ימי חסד, לצערי הרב, הולכת לקבל פה נדבך נוסף כי אני קודם כל צריכה לבנות את הרשות. לשמחתי, יש לי שרה שמבינה שרשות עצמאית, חזקה, מנותקת, זה הדבר שצריך להוביל לשם. אני כבר שבעה ימים, כבר נפגשתי עם נציג שירות המדינה, עם כולם בשביל באמת להכניס תוכן של עבודה, הון אנושי כדי שיהיה אפשר להתחיל לעבוד. 

אני חושבת שזה באמת תפקיד מאוד מאוד חשוב. אני חושבת שהאתגרים הם אתגרים מדהימים. אני חושבת שזה התעצם אצלי בשנים האחרונות ששם גם הפן המגדרי עבר והתכנס לעבר משהו גם אישי. אני אם יחידנית לילד שאימצתי מרצוני, מה שחשף אותי לזה שאישה במדינת ישראל שלא יכולה ללדת ומגיעה לעניין של אימוץ לא מרצונה החופשי, אלא כברירת מחדל לא יכולה לאמץ ילד במדינת ישראל שזה נושא שהדהים אותי. לאחר מכן ההתמודדות שלי כאם יחידנית עם ילד קטן עם צרכים מוגברים בעקבות האימוץ ועם תפקידים בכירים, פתאום הבנתי שהמחיר הוא מחיר גדול. 

אז אלה כמובן הדברים שהמטען האישי והרגשי שאני באה שהוא מתכנת באמת לכל שאר הדברים שצריך לטפל בהם בחברה. המטרה שלי היא לעשות שינוי תודעתי, לבוא מלמטה, לנסות לעשות שינוי שהוא לא שינוי של ססמאות אלא שינוי של מעשים. הדברים האלה יקחו זמן, בטח בנקודת המוצא, לצערי, שקיימת כרגע. 

אני רואה בכולכן פה שותפות שלי למסע הזה. אני צריכה אתכן, זה לא רק עניין של רצון, אני חושבת שבלעדיכן לא נצליח להוביל את השינויים ואת המטרות שלנו. אני יודעת שאי אפשר יהיה לרצות את כולן, אי אפשר יהיה לגעת בכל הנקודות. אני אתחיל, אני חושבת שמשבוע הבא אני מתחילה בפגישות חיצוניות עם כל אחת מהנציגות והארגונים. אני יודעת שאנחנו ננצח, אנחנו נעשה את זה כי אין אופציה אחרת ואין אפשרות אחרת. תודה שבאתם. 

<היו"ר עאידה תומא סלימאן:>
תודה רבה. אני באמת חושבת שהדברים שחתמת בהן, הנושא של שיתוף הפעולה ולהקשיב לשטח ולנשים שמובילות, אני מהניסיון שלי, גם כשהייתי בצד הזה של החברה האזרחית וגם כשעברתי לפה הניסיון שלי מלמד שרק להקשיב לשטח ולשמוע מה יש לנשים שעושות את העבודה יום יום מול הציבור זה מה שבאמת יכול לדחוף לכיוונים טובים. 

אני כשהתחלתי נשמט ממני לאחר תקופה כה ארוכה בפגרה לברך את חבריי וחברותיי, חברות וחברי הכנסת, על זה שהצטרפו לדיון הזה. אני מאוד שמחה שהתפניתם כדי להגיע: חבר הכנסת יוסף ג'בארין, חבר הכנסת נחמן שי, חברת הכנסת קסניה סבטלובה וחבר הכנסת דב חנין. 

אבל לפני תחילת כל הדיון הזה, אני מבקשת, הגברת אווה ביקשה לעזוב ב-13:30, יש לה מחויבויות אחרות. אנחנו ננסה באמת להיות ממוקדות ואני אבקש, חברי הכנסת ידברו שלוש דקות, הנשים יש לי רשימה ארוכה אני אצטרך ממש לחתוך, אז אנא תנסו לקצר. 

חבר הכנסת יוסף ג'בארין, בבקשה.

<יוסף ג'בארין (הרשימה המשותפת):>
אני אתחיל בלברך את המנהלת החדשה של הרשות ולאחל לה הצלחה בדרכה החדשה. אני גם רוצה לברך את יושבת ראש הוועדה על חזרה למסלול של העבודה הזו עכשיו עם המנהלת החדשה של הרשות. האמת היא שאי אפשר שלא להתרשם גם מהנוכחות של הארגונים, הפעילים והפעילות בעיקר. המחוייבות שלכן היא מאוד מרשימה והיא ככה נותנת לכולנו להרגיש שיש כאן אחריות לא רק לתמוך אלא להיות גם חלק מהעשייה הזו. 

אני רוצה לומר שאמנם הייתה התקדמות מאוד כבירה בשני עשורים האחרונים לגבי מעמדן של הנשים, לפחות אולי בתחום אחד שליוויתי אותו, התחום של ייצוג בסקטור הציבורי. אבל עדיין השוויון במובן המהותי שלו לא הושג ככה שאם אנחנו מדברים, גברתי מנהלת הרשות, לעניין ייצוג הולם בסקטור הציבורי אז אמנם אפשר לראות את הנוכחות המשמעותית של הנשים בשירות המדינה אבל עדיין הייצוג שלהן ברמה של דרג קבלת החלטות ורמת השפעה עדיין אי אפשר לראות שם שבאמת השוויון הושג. 

כמי גם שבא מהחברה הערבית אני חושב שהנושא הזה של להבטיח שכל פעם אנחנו מדברים על ייצוג של נשים, שהייצוג יכלול נשים ממגוון קבוצות האוכלוסייה בחברה זה נושא, לדעתי, מאוד חשוב. ככה שכשאנחנו מדברים על קידום מעמדן של הנשים הנושא הזה יהיה רלוונטי לכל הנשים בישראל ללא יוצא מן הכלל, זה נושא שצריך לעבוד גם עליו. 
אני גם רוצה לציין שהרבה מהחקיקה שלכאורה טובה, שקיימת בתחום הזה של מעמדן וזכויותיהן של נשים היא לא בדיוק מיושמת. ולכן אחד האתגרים המרכזיים לדעתי יהיה, גם תוך שיתוף פעולה עם הוועדה, לראות איך באמת מיישמים את החקיקה הזו בתחומים שונים ואיך מבטיחים שבאמת יהיה יישום מלא וליווי שלהם. 

אני אסיים ואומר שבחודשים האחרונים יצא לי לעסוק נושא של תיקון לחוק שייאשר ייצוג הולם לנשים בסקטור הפרטי ולא רק בסקטור הציבורי. זו הוראת חקיקה שקיימת כיום רק לאנשים עם מוגבלויות, כמובן בצדק, וחשבתי שהגיע הזמן להרחיב אותה כדי לכלול גם קבוצות נשים. אני מקווה שהמנהלת החדשה גם תמצא עניין בהצעה הזו ונוכל לקדם אותה יחד עם יושבת ראש הוועדה. אז שיהיה לך בהצלחה, ההצלחה שלך היא בעצם תשקף הצלחה של - - -

<היו"ר עאידה תומא סלימאן:>
תודה רבה. אני רוצה לתת לפרופסור רחל ארהרד, אוניברסיטת תל אביב, בבקשה. 

<רחל ארהרד:>
תודה רבה. ברכות, איחולים, אני לאחרונה סיימתי את תפקידי כיועצת נשיא אוניברסיטת תל אביב להוגנות מגדרית ואני יותר עוסקת בפעילות המערכתית שקשורה לאקדמיה. אני אומר שלושה דברים. הדבר הראשון שאנחנו צריכים לדאוג לכל מנעד הנשים ולתנאים הארגוניים הסביבתיים כולל באמת הנשים שנמצאות באקדמיה שחוקרות, שמקדמות את המדע שפחות מתייחסים אליהן אלא אנחנו נוטים להתייחס לקבוצות המוחלשות יותר מאשר לקבוצות החזקות שהן חוד החנית. אז צריכים שזה יהיה לכל המנעד.

הדבר השני, אנחנו מקפידים להשתמש במושג הוגנות מגדרית שכן למה שאנחנו שואפים שהארגונים שלנו שמדירים נשים, שדוחקים נשים, שלא נותנים להן ייצוג, כוח והשפעה יהיו יותר הוגנים. לכן השוויון לעתים מוביל אותנו למשהו כמותי מספרי ולא זו הכוונה אלא לשנות את מה שאנחנו רוצים. מעבר לתודעה שזה שינוי חיוני אנחנו רוצות מאוד לשנות כולנו כאן בחדר פרקטיקות שנהוגות בארגונים. קיימות בארגונים אינסוף פרקטיקות, רובן סמויות מאוד, שבעצם כל הזמן מדירות את הנשים. ולכן ברמת המודעות אנחנו נמצאים קדימה אבל ברמת הפרקטיקות במוקדי הכוח, ההשפעה, אנחנו לא מצויות שם ולא מצליחות לכן להתקדם וחוות את החוויה של דריכה במקום מבחינת ההתקדמות בכל התחומים, זה מאוד חשוב לנו. 

בתוך כך, רק מילה לגבי ההטרדות המיניות, שזה יושב בתוך זה. זה לא נושא שעומד בפני עצמו, ולכן הדאגה שלנו להוגנות מגדרי שזה ייפתר גם יהיו פחות הטרדות. נשים מוחלשות ונשים מודרות הן גם חפץ, הן לא בעלות כוח והשפעה ואמירה בקול רם. 

שיהיה בהצלחה ואנחנו מחכים לפגוש אותך ולשתף פעולה. תודה רבה. 

<היו"ר עאידה תומא סלימאן:>
תודה. האמת גם לא התייחסתי בהתחלה לתפקיד חדש שהוא מאוד מאתגר בימים האלה, אחת הסמכויות שהועברו בהחלטת ממשלה לפני כחודש לרשות לקידום מעמד האישה וגם כל הנושא של הפיקוח על מניעת הדרת נשים מהמרחב הציבורי ואני חושבת, דווקא בימים האלה, כאשר אנחנו שומעים יותר ויותר על מקרים כאלה ועל ניסיון לנרמל את המצב של הדרת נשים ושל הפרדה בין גברים ונשים במרחבים הציבוריים אני חושבת שזה עוד אתגר שנזרק לפתחך ואני מאוד מקווה שנוכל ביחד לעשות כמה דברים. אני פניתי ליועץ המשפטי של הממשלה בנושא לאחר הפרסומים שהיו וסיכמנו פגישה איתו ועם השרה איילת שקד כדי לדון בנושא של הדרת נשים והניסיונות לשנות את המצב הקיים. 

חבר הכנסת נחמן שי, בבקשה. 

<נחמן שי (המחנה הציוני):>
תודה רבה, בוקר טוב. אני שמח שהוועדה חוזרת והחדר מלא וזה סימן מעודד שיהיה לנו הרבה מה לעשות פה. אני שמח שהמינוי שלך עבר, אווה, זה לקח לנו הרבה זמן. עאידה זוכרת והיה לנו תקופות לא נעימות פה עם השרה והזמן הזה - - - כמעט שנתיים שהרשות הזאת עמדה ללא הנהלה וזה חמור מאוד. שנתיים שאולי בוזבזו ואפשר היה לעשות בהן דברים. לשאלתך, את במקום היותר נכון בימים האלה וכפי שאמרתי לך, אני מכיר את שתי המערכות לא רע אז אני שמח שהגעת לכאן מהמקום שהיית בו ואל תסתכלי אחורה. 

אני רוצה להוסיף כמה הערות בקצרה. החופשה הזאת או הפגרה הזאת סיפקה לנו עוד כמה נושאים ביניהם עניין ההדרה שהשר דיי מנסה פתאום להסתכל עליה אחרת ואנחנו נילחם בכל הכוח כדי שלא יהיה שום שינוי, להיפך, שממש לא תהיה - - -

<היו"ר עאידה תומא סלימאן:>
תהיה אכיפה יותר גדולה. 

<נחמן שי (המחנה הציוני):>
בוודאי. מה פתאום ללכת פתאום אחורה ולחזור להדרת נשים. לא במרחב כזה ולא במרחב אחר לא תהיינה הדרת נשים וצריך כולנו להתכנס למאמץ משותף נגד והשר דרעי יצטרך לבלוע את התופעה הזאת ויצטרך לסייע לה, לא רק שהוא לא יוכל למנוע אותה. 

הדבר השני, היה לנו פרסום של ה-OECD על פערי השכר וכל המהומה שהתחוללה במדינת ישראל מסתבר שלא עשתה את ההבדל. נשים ממשיכות להשתכר הרבה פחות מגברים ולא חל שיפור במצב. אז רעש ומילים היו אבל בפועל - - - נשים אפילו כשהן עושות את אותה עבודה כמו גברים משתכרות פחות. אני מקווה שהוועדה תקדיש לזה דיון מיוחד כי זה מקומם ביותר. 

אני רוצה בהקשר הזה לומר משהו. תראו, אנחנו עוסקים פה הרבה בתנאים כלכליים, חברתיים וכו' של נשים אבל אני רוצה להדגיש את התופעה שאני גם רואה אותה בצורה הזאת של ארגון שקרוי "נשים עושות שלום" שזינק ממש קדימה ל- - - שקיים היום במדינת ישראל שאין מי שנאבק למען השלום ושהמילה שלום בכלל הוציאה אותה מהז'רגון, היא מילה מגונה, היא בכלל קללה. שאומרים על מישהו שהוא מחפש שלום אז מקללים אותו והוא רוצה כנראה להכניס אותו לכלא. 
אז אני מאוד שמח, בתקופה הזאת שלא היינו פה הן הובילו 30 אלף נשים, נדמה לי, במסע בתוך מדינת ישראל. אני רואה כולכן פה עם הצבעים המזוהים ואני מעריץ אתכן, אני חייב לומר לכן, אבל זה לא נגמר בזה. אתן צריכות לגייס את הציבור הישראלי כולו למאמץ משותף כדי להוביל את זה. אתן לא רק מפרנסות ונשים ומגדלות ילדים וכו' ואני לא מזלזל, חס וחלילה, אתן שחקניות מובילות בזירה הפוליטית במדינת ישראל והסוגייה הזאת היא הסוגייה מספר אחת בעיניי שצריך לטפל בה. אני מאוד מאוד שמח שאתן שם ואני מודה לכן על המאמצים שאתן משקיעות. 
עוד פעם ברכות לך. 

<היו"ר עאידה תומא סלימאן:>
אני רוצה לבקש שלא יהיו עוד מחיאות כפיים בישיבה. אני יודעת שאתן גאות במה שעשיתן אבל בואו נלך לפי הנורמות. אחרת נתחיל לתת לעצמנו הרבה מחיאות כפיים, אנחנו כולנו נשים שעושות נשים נהדרים. חברת הכנסת לשעבר, מלי פולישוק, בבקשה גברתי. 

<מלי פולישוק:>
קודם כל תודה, תודה שאנחנו כאן, תודה שאת מתחילה היום תפקיד נהדר. אני לא אחזור על שם המשפחה שלך, מספיק היה לי בעיות עם השם משפחה שלי, פולישוק. אני כאן בשני כובעים. כמו שאתם רואים בלבן וטורקיז אנחנו בתנועת נשים עושות שלום שעכשיו אני מברכת אותך על כל דבריך ורק התחלנו פה בכנסת, תצפה לעוד. וגם ברשות איגוד נבחרות ציבור ברשויות המקומיות שגם בזכות וברשות יושבת ראש הוועדה אנחנו היינו כאן לא פעם אחת ואנחנו שותפות מלאות לעשייה. 

איגוד נבחרות ציבור ברשויות המקומיות - איגוד של כל חברות המועצה, כמעט כולן בארץ שהן המנהיגות המקומיות, לא קשור לתנועת נשים עושות שלום, זה שני ארגונים שונים, אמרתי שני כובעים. בהקשר הזה של איגוד נבחרות הציבור אני אומר לך, מכוון שאת מתחילה את דרכך, יש לנו תכנית מוסדרת, אני הבאתי אותה מאירופה, בנינו ופיתחנו אותה לשוויון מגדרי בשלטון המקומי ואפשר מזה לשלטון הארצי כך שנשמח להיפגש איתך בהקשר הזה של איך עושים את זה שוויון מגדרי במישור המקומי. 

כמו שאתן יודעות כולן, החוק נתן לנו זכויות, נכון לא מושלמות, אין לנו עוד שוויון בחוק יסוד במדינה אבל עדיין יש לנו הרבה מאוד זכויות. הבעיה המרכזית, וכאן אווה זה התפקיד שלך המרכזי, היישום היישום היישום. מעקב אחרי ביצוע והיישום שלו. זאת בעצם הבעיה הכי גדולה. וכשיש ביצוע יש תודעה ציבורית. 

כרגע מי ששולט בתודעה, לא לגמרי, ואני לא רוצה לדבר על הטרדות מיניות שזה בהחלט ביטוי לחולשה שלנו, לא רוצה לדבר על זה, אני רוצה לדבר על החוזקות שלנו, אנחנו נמצאות פה, יש לנו מה לומר, יש לנו שפה, יש לנו שפה ייחודית לנו, לנשים, שהיא חשובה, היא צריכה להשמע, אנחנו חצי מהאוכלוסייה, לא יכול להיות שלא יקשיבו לנו. אנחנו גם יוצרות את החיים, להזכיר לכן, אז זה חשוב. ברגע שאנחנו לא נמצאות בכל מיני מקומות אז מחלישים אותנו. לא סתם הלכנו וחיזקנו את המנהיגות המקומית הנשית כי היא צריכה להוביל את זה בשטח. 

אבל כאן אני עוברת לכובע השני שלי של תנועת נשים עושות שלום. זאת תנועה אדירה, לא הייתה כזאת בארץ ואני פעילה בנושאי נשים כבר למעלה מ-30 שנה, איפה שאתם רק רוצים, איפה שרק אפשר לקדם נשים, גם כחברת כנסת אבל לא רק. ואני רוצה להגיד לכם, לא הייתה במדינת ישראל תנועה כזאת. כשאנחנו רואות שסביב שולחן הדיונים המדיניים בטחוניים אין אישה או אחת - - - בקבינט הבטחוני אישה אחת זה לא מספיק, אנחנו צריכות להיות לפחות 30% כדי להשפיע בשפה האישית המיוחדת שלנו. אז אנחנו פה, תנועת שטח אדירה, לרשותך גברתי, לרשותך גברתי, כדי לעשות את העבודה בשטח. תודה. 

<היו"ר עאידה תומא סלימאן:>
תודה רבה. אני רק רוצה להגיד, אני מסכימה שהייתה לכן והיו לכן פעילויות מדהימות אבל בואו לא נמחק את ההיסטוריה של תנועות הנשים. היו תנועות למען השלום של הנשים שסחפו גם כן אלפי נשים ואני אחת מהנשים שהשתתפו בהפגנות האלה. אנחנו נרצה לבנות על ההצלחות שלנו הצלחה אחר הצלחה. 

<מלי פולישוק:>
מודה לך על ההערה אבל יש פרט אחד נורא חשוב- - - אנחנו תמיד - - - אחת על השנייה, זה הכל. 

<היו"ר עאידה תומא סלימאן:>
אני מבקשת, אני שמעתי טוב מאוד, הקשבתי, ראיתי לנכון להגיב. חברת הכנסת קסניה אבל אני גם רוצה לפני שאת מתחילה לברך את הצטרפות חברות הכנסת מירב בן ארי ועליזה לביא. בבקשה גברתי. 

<קסניה סבטלובה (המחנה הציוני):>
שלום לכולם. כמובן אני רוצה לברך אותך עאידה ואת כל חברי וחברות הכנסת עם תחילת המושב שמבטיח להיות לא פשוט בכלל ועד כמה שהוא לא יהיה פשוט זה אתגר בשבילנו. זה אתגר בשבילנו להרים כל פעם מחדש את הנושא הזה שחשוב לנו כל כך של קידום מעמד האישה. אנחנו עושים את זה פה בעזרתך באכסניה הנפלאה הזו ואנחנו נמשיך לעשות את זה גם בכל ועדה אחרת. תמיד כיף לראות הרבה חברות מתנועות רבות שמוצגות פה ונפלא שאתן פה, ויצו נעמ"ת, נשים עושות שלום, נשים נגד אלימות, שדולת נשים וסליחה עם פסחתי על מישהי או על מישהו. 

שלוש נקודות ממש קצרות. דיברנו פה על הדרה, המילה הזאת נשמע שוב ושוב בהקשר של ההבטחות החדשות והאיומים החדשים של השר אריה דרעי ואני רק רוצה להזכיר לכולנו שלפני שאנחנו כאן בכנסת באים ומביאים ביקורת לגיטימית על משרדי הממשלה, על גופים כאלה ואחרים, בואו נסתכל על מה קורה אצלנו ובנינו. יש לנו שתי מפלגות כאן, בכנסת ישראל, שלא מאפשרות לנשים להתמודד, שאוסרות על נשים להצטרף לרשימה שלהן. לבחור כן, להבחר לא. כל עוד המצב הזה נמשך זו אנומליה מסוכנת בדמוקרטיה הישראלית. המצב הזה צריך להפסק. עד שאנחנו לא נתמודד עם האתגר הזה מבפנים יהיה לנו מאוד מאוד קשה - - -

<היו"ר עאידה תומא סלימאן:>
ניסינו עם הצעת החוק שלנו.

<קסניה סבטלובה (המחנה הציוני):>
ניסינו ונמשיך לנסות. העניין השני הוא כמובן העניין המדיני ואני פה אני, כמובן, מצטרפת לחברי, נחמן שי ולכל מי שדיבר על העניין הזה. להרבה מאוד קבוצות באוכלוסייה שלנו יש לובי, לובי מאוד פעיל ומשפיע על העניינים הבטחוניים והמדיניים במדינת ישראל. למתנחלים יש לובי מוצלח ביותר, לאנשי צבא יש לובי, לבטחוניסטים למיניהם יש לובי. רק לנשים עד לאחרונה לא היה לובי שבאמת יבטא את דברן וישפיע על המערכת כולה. אז אני מאוד שמחה גם כיו"ר של השדולה של נשים למען שלום ובטחון יחד עם חברתי, מיכל רוזין, וכל מי שהצטרף במהלך הזמן לשדולה הזאת שאנחנו עוד פעם ועוד פעם נשמיע את הקול הזה כאן גם פה, בין כתלי הבית הזה. 
וכמובן נתמוך במאבק של הנשים באשר הן בכל ארגון שהוא, להשמיע את הקול המדיני החשוב מאוד שלא נשמע עד עכשיו ולהפוך את זה ללובי משמעותי ביותר שלא רק יגרום לכך שתהיה אישה לרפואה אחת או שתיים או שלוש אפילו שיהיו, אלא באמת שההשפעה תהיה ממשית, זה חשוב לא פחות מאשר שיהיה לנו ייצוג בכנסת וייצוג בממשלה ובכל מקום אחר. זה לא מבטל אחד את השני. אבל כשאנחנו רואים שיש אישה שלא מבטאת את הקול האותנטי ולא משפיעה באמת על המערכת הזאת אז החשיבות שזה קצת פחותה. 

לבסוף, אווה, אז באמת מברכת אותך על הכניסה לתפקיד, יש לך אתגרים רבים. אחד מהם זה כמובן לראות את החברה הישראלית כמו שהיא – חברה רב גונית, חברה עשירה וחברה שהיא מורכבת מפאזל, מחלקים מאוד שונים. והפתרונות לסוגיות ובעיות הייחודיות של הנשים הוא לא יכול להיות אחיד או פשטני כי אנחנו שונות, אנחנו מתמודדות עם אותן הבעיות כמו למשל הקושי במסגרות של הגיל הרך, אי התאמה בין השעות של החופשות לשעות העבודה שלנו, גם כאן בכנסת דרך אגב, כל אחת יודעת את זה. 

אבל גם יש בעיות ייחודיות מאוד של המגזר הערבי, של נשים דוברות רוסית של עולות, של כל מקום, יש קבוצות ייחודיות. וכאשר אנחנו פונים מכאן, ואנחנו עשינו את זה איתך עאידה, בדיון שאנחנו עשינו על הסוגייה של מעמד וקשיים של נשים דוברות רוסית משרדי הממשלה מסתכלים עלינו ואומרים שהם מזהים את הבעיות אבל תכניות אין. אז כן, אני מקווה שבמאמץ משותף אנחנו נגרום להיפוך המגמה ונגרום לכך שבאמת, את יודעת מה, שהתפקיד שלך יהיה מיותר. שאנחנו נגיע למצב בו אישה - - - 
<היו"ר עאידה תומא סלימאן:>
תודה רבה. זכות הדיבור לעורכת דין קרן גרינבלט, מנכ"לית שותפות, בבקשה. 
<קרן גרינבלט:>
תודה. שמי עורכת דין קרן גרינבלט, אני מנהלת את קואליציית שותפות שמכילה 15 ארגוני נשים שחברו יחד לקידום שוויון כלכלי ותעסוקתי. הקואליציה כוללת ארגונים יהודיים וערביים שמייצגים נשים אתיופיות, בדואיות, דוברות רוסית, שורדות זנות, מזרחיות, ערביות מכל הארץ ושורדות אלימות. כקואליציה אנחנו מאמינות גדולות בשיתופי פעולה ובסולידריות ובקצרה רצינו לברך אותך עם כניסתך לתפקיד כמנהלת הרשות לקידום מעמד האישה ולומר: 

אנחנו פועלות יום יום כולנו בתנאים לא פשוטים כדי לקדם חברה שוויונית וצודקת יותר. במשך שנים אנחנו ואחיותנו בארגונים הרבים והנהדרים שנמצאים כאן ושלא נמצאים כאן שפועלים בכל הארץ מפתחות ידע ומומחיות בכל תחומי החיים, מתוך הבנה שכל תחומי החיים משפיעים על נשים ומעמדן. אני בטוחה שכל מי שתדבר היום תעביר את המסר שאנחנו כאן כדי לשתף פעולה וללכת יחד להשפעה חיובית ורצינית על מצבן של נשים בישראל. 

מעבר לכך אני רוצה להוסיף שאנחנו מאחלות לך ולרשות, לאחר תקופה ארוכה של חוסר ודאות, להשכיל להאיר זרקור בכל פעולה שתעשו ושנעשה יחד על אותן קבוצות בחברה שלא זוכות תמיד לשבת סביב השולחן ולהשמיע את קולן. להבין כיצד כל פעולה כזאת יכולה להשפיע על חלק מהנשים לטובה ועל חלק מהנשים לרעה ולקחת בחשבון את חווית החיים המגוונת של אלו שדוברות שפות שונות, חיות בתרבות שונה, וחוות מנעד רחב של אפליות והדרות רבות ויצירתיות בכל זירות חייהן. 

שיהיה לך המון המון בהצלחה, אנחנו כאן כדי לעבוד יחד ואנחנו נשמח להשיק את העבודה המשותפת הזאת. 
<היו"ר עאידה תומא סלימאן:>
תודה רבה קרן. חבר הכנסת דב חנין, בבקשה. 

<דב חנין (הרשימה המשותפת):>
תודה לך גברתי היושבת ראש. ברכה אווה, על כניסתך לתפקיד, ברכה חברתי, חברת הכנסת עאידה תומא סלימאן על הישבה הזאת והערכה גדולה לכל הארגונים שמשתתפים איתנו על הפעילות והעשייה שלכם לאורך כל השנה. 

כשאנחנו מסתכלים על מאבקן של נשים בחברה שלנו היום אנחנו בהחלט יכולים לציין לעצמנו לא מעט הישגים. אבל אנחנו צריכים לראות גם את האתגרים שעומדים בפנינו. הדו"ח האחרון על פערי השכר הוא דו"ח מזעזע. והוא דו"ח, שאני חייב לומר לכן, ידעתי שהתמונה היא קודרת אבל לא ידעתי על כמה היא קודרת ולא ידעתי עד כמה היא קודרת בכל התחומים כמעט, בכל המישורים ובכל מגזרי החברה. נושא חשוב ביותר לטיפול. גברתי יושבת ראש הוועדה את הובלת פה סדרה של דיונים על נושא תקציב מגדרי. כאשר אנחנו שומעים עכשיו שהממשלה מעוניינת לקדם את דיוני התקציב אז אולי כדאי כבר עכשיו להתחיל בדיוני התקציב המגדרי כדי להשפיע על מה שהולך לקרות שם. 

סוגיית הגיל הרך - סוגייה שנוגעת גם לגברים וגם לנשים אבל נוגעת במידה רבה לנשים כי עליהן מוטל הנטל. אז רפורמה ושינוי גדול בתחומי הגיל הרך זו סוגייה דחופה וחיונית במיוחד. 

אני חייב לומר גם הערכה גדולה לקמפיין שגם ישראליות ערביות ויהודיות שותפות בו של המאבק נגד ההטרדות המיניות. אני חושב שזה פרויקט ומאבק מאוד חשוב. אבל מכאן אני רוצה לומר לכן חברות שאנחנו צריכים לראות לא רק את ההישגים ולא רק את ההתקדמות אלא גם את תגובות הנגד. וגם בקמפיין הזה אנחנו שמענו קולות צורמים מאוד של אנשים שעדיין לא הבינו שיש כאן סוגייה חיונית, דחופה והכרחית שהיא, אגב, גם סוגייה שהיא חשובה לנשים אבל גם סוגייה שחשובה לחברה כולה. ומי שחושב שהקמפיין הזה הוא קמפיין שבו צריך להעמיד את הגברים בעמדת התבוננות לא מבין בכלל על מה אנחנו מדברים. כדי להיות גבר וכדי להיות אישה בחברה מתקדמת צריך להוקיע הטרדות מיניות. 

אם כבר אני מדבר על תגובת נגד ועל סכנות אני רוצה לומר שתגובות הנגד הן לא כולן ישירות. יש גם התקפות שהן התקפות עקיפות אבל לא פחות מסוכנות. אני רוצה להזכיר אחת מהן שאני מבקש מארגוני הנשים לקחת אותן בתשומת לב מאוד מאוד. סוגיית חוק הלאום שנמצאת אצלנו הופכת לסוגייה, במידה רבה, של יחסי יהודים וערבים והיא בוודאי סוגייה של יחסי יהודים וערבים. אבל יש בה, כשמדברים למשל על הכנסת הדין הדתי היהודי וקיבועו הנורמטיבי אנחנו מדברים על שינוי מאוד מאוד משמעותי. ולכן, כיוון שהמהלך הוא מהלך שמתקדם בכנסת במהירות אני קורא לכם, ארגוני הנשים, לבוא מהזווית המיוחדת שלכן ושל ההסתכלות על האינטרסים ומקומן של נשים בחברה לדיונים האלה ולשקף בהם גם את הזווית הזו שהיא מאוד מאוד חשובה. 

הערה אחרונה - נשים, חשוב שתעסוקנה בבעיות של נשים אבל חשוב שתעסוקנה בבעיות בכלל. וכאן אני רוצה לחזור לדבריי חבריי על הערכה הגדולה לפעילות נשים עושות שלום. באמת ארגון שלוקח על עצמו סוגייה, מוביל סדר יום ומראה שנשים יכולות וצריכות להוביל את החברה שלנו. אני גם מציע, גברתי יושבת הראש, שתשקלי לקיים כאן בוועדה דיון מיוחד על מקומן של נשים במאבק לשלום ובדיון כזה אפשר להזמין גם את פעילות הארגון הזה וארגונים ויוזמות אחרות - - -

<עליזה לביא (יש עתיד):>
מאבק על שלום לא הולך ביחד.

<דב חנין (הרשימה המשותפת):>
שלום לא יגיע בלי מאבק, כך נראה לי. כמיהה לא תספיק. צריך על השלום להאבק, מאבק זו מילה טובה אני בעד מאבקים כל עוד הם מאבקים לדברים טובים ואני חושב שדיון כזה חשוב - - -

<היו"ר עאידה תומא סלימאן:>
עוד מעט יגידו שאני נותנת לך לדבר - - - אוקיי - - -
<דב חנין (הרשימה המשותפת):>
אני סיימתי. 

<היו"ר עאידה תומא סלימאן:>
אמרת את זה בצורה יפה, אני חשבתי שיגידו בגלל שהוא חבר הסיעה שלי. 

<נחמן שי (המחנה הציוני):>
אני הבנתי אותך. 

<היו"ר עאידה תומא סלימאן:>
טוב שאנחנו משדרים על אותו גל. פרופסור חנה הרצוג משוות אבל לפני זה אני מברכת על ההצעה, דב, וכמובן אנחנו נשמח לקיים במיוחד שאחד הדברים שנרצה לקדם וקידמנו בעבר גם את הנושא של החלטת האו"ם 1325 ואני חושבת שהגיע הזמן לקיים דיון כזה ואני מבטיחה שהמושב הזה לא יסתיים לפני שנעשה את זה. בבקשה גברתי. 

<חנה הרצוג:>
אני מדברת פה בשם שוות, מרכז לקידום נשים בזירה הציבורית ואני מבקשת לברך אותך ברכות חמות ולהאחז במילות הפתיחה שלך או מילות הסיכום שהסברת על הניסיון האישי שלך כמקור של ידע. אני חושבת שמה שקורה כאן מסביבנו זה שורה רחבה ומגוונת של ארגונים שבאים ממיקומים שונים שמביאות את המבט של הנשים מתוך הניסיון שלהן. ולמה זה כל כך חשוב? כי יש לנו עמדה מאוד מרכזית, שלנו, של כולנו, ואני פה כרגע מייצגת את שוות, שידע זה כוח. ללא ידע והבאת הנתונים וניתוח המצב והבנת המצב קשה מאוד להתחיל לעשות את השינויים. כל אחד מהארגונים עושה את זה בנפרד, אני רוצה להציג את המקום שלנו, את העמדה שלנו כמה המקום הזה מאוד חשוב של ידע כוח הוא בשני פרויקטים שאנחנו שותפות להם ואני חושבת שהן שותפות לנו גם בפעילות רחבה כולם, אני רק פה מייצגת את - - -

האחד זה מדד אי שוויון מגדרי שאנחנו מוציאות אותו כבר מספר שנים ואנחנו מקוות שאת המדד שעומד אוטוטו לצאת להציג אותו בכל שנה בכנסת, בוועדה הזאת. המדד שלנו בוחן לא רק אי שוויון בשכר, הוא בוחן כל תחומי החיים גם בפוליטיקה אבל גם במקומות שלא רואים אותם ושלא חושבים עליהם שצריך לחשוב עליהם וזה בא מניסיון של נשים. כלומר את הניסיון והחוויה של הנשים לבטא את זה גם בהסברים. 
והממצא הכי עצוב שאני יכולה להגיד כרגע כי זה הממצא של המדדים הקודמים זה שבעצם מה שקורה זה שנשים מתקדמות אבל הגברים מתקדמים באותה מידה. כלומר הפער, אנחנו מעודדים את אי השוויון בכל תחומי החיים מ-2004 ואילך ואין שיפור, אין סגירה של פערים להוציא תחום של החינוך. לכן, מהמקום הזה אני רוצה לבוא ולומר משהו שהוא מאוד חשוב. יושבות כאן נשים מדהימות. אנחנו, עכשיו אני מדברת בלשון הנשים, החברה האזרחית של נשים ששותפים לה גם גברים, אנחנו עושות המון הבעיה העיקרית היא שזה לא מספיק. אנחנו מתקדמות אבל יש מבנים עמוקים ועיקשים שמייצרים את אי השוויון. וזה התפקיד שלך כמי שיושבת ועומדת בראש הרשות. יש חקיקה טובה, צריך הערכה מגדרית של תקציב ודברים אחרים. 

הדבר הנוסף שאני רוצה לבוא ולומר בהקשר הזה - אנחנו מאחורי, כולם אמרו לך, אבל יש לך גם את החוק. יש מועצה, על פי חוק, יש מועצה ציבורית של הרשות ואם אתה תשתמשי במועצה הזאת יש לך מאחורייך את הגיבוי ובעיקר ידע. 
והדבר האחרון שבו אני פונה אל כולם אבל גם אלייך. אנחנו קיבלנו עכשיו שוות, מכון נאמן בטכניון והסדנא לידע ציבורי מענק ענק ממשרד המדע להקמת מרכז ידע מגדרי שיכלול ויעגן בתוכו את כל הידע האפשרי בתחום של מגדר ואי שוויון חברתי. 

<היו"ר עאידה תומא סלימאן:>
ברכות על המענק ותודה רבה. כפי שאמרת אנחנו כבר מציגות את המדד של אי השוויון בוועדה ואני מאוד מקווה שגם אנחנו, את יודעת שאנחנו בתהליך של לכנס עוד פעם דיון כזה בוועדה. העניין של המועצה הציבורית אני חושבת, פרופסור חנה, פעם ראשונה הזכירה את זה בדיון הזה, אבל אני חושבת שזה נושא מאוד חשוב. המועצה הזו כבר מושבתת הרבה זמן ואני חושבת שזה מקור לידע, מקור לכוח, מקור לניסיון רב שאמור באמת להיות בידיים שלך ולידך ולעזרתך ואני מאוד מקווה שנשמע בקרוב שמחזירים את העגלה ומקימים את המועצה או מתפעלים את המועצה אבל שהמועצה תתחיל גם כן לפעול. 

חברת הכנסת עליזה לביא, בבקשה גברתי. 

<עליזה לביא (יש עתיד):>
תודה גברתי היושבת ראש. שתהיה שנה טובה, שנה חיובית ומבורכת. ישיבה ראשונה ו- - - שלך ברכות חמות, אנחנו מכירות מהרשות השנייה מקום בעבודה שלך באמת לקדם נשים בתקשורת ופעילות העבר שלך מלמדת על הרגישות, ההבנה והקשב למצוקות הקיימות. את לא צומחת לתפקיד, את צמחת בתפקיד. ובאמת יש פה תקווה, תפילה משותפת שנתקדם קדימה ולא נלך אחורה אז ברכות. ובצד הברכות, יותר מדיי זמן אנחנו דורכות במקום ולצערי הרב הולכות אחורה. 

אני מתחילה עם התקציב המגדרי. תקציב מגדרי שעבדנו עליו קשה מאוד. הייתה לי את הזכות להוביל יחד עם ארגונים שותפים מחקר, יושבים פה באמת רבים ורבות סביב השולחן. אבל אנחנו לא ממלאים אותו. אפשר לבוא עד מחר בהצהרות שהנה, הצלחנו, תקציב מלא. לא נכון. תקציב צריך לצפות קדימה. עד היום ראינו רק שנתיים אחורה. הכלים ברורים, יש לנו ידע וניסיון, משרדי הממשלה בעזרת הארגון האדיר הזה עברו הכשרה וזה לא כך קורה. אני יודעת את רק נכנסת למים, אנחנו פה המצופים שלך. יש פה ידע, יש פה דעת, יש פה נשים מדהימות באמת, שטח, אקדמיה, מחקר, חקיקה, צריך את המשרוקית והמציל משום שיותר מדיי זמן הלכנו אחורה. וחבל, בזבזנו זמן מאוד מאוד יקר ויותר מדיי נשים הושלכו מהגשר למרות שכבר היה אפשר מזמן לתקן אותו. 
אז אנחנו באמת פה כולנו יחד, אין בהקשרים הללו- - - ואני אומרת את זה למרות שלא מעט פעמים אני חלוקה גם מהחברות שלי פה בתוך הבית הזה. אחת הבעיות שלנו כמחוקקות זה שהרבה מאוד פעמים אנחנו רואות נקודה אחת ולא את ההשלכות. כי כמו שאמרת - - - אם באים בסוף הדרך ומתקנים רק מזונות לקבוצה מאוד מסויימת פתאום הדבר הכי חשוב זה לחוקק חוק לנשים שמרוויחות יותר מגברים. שכחנו את המיקום שלנו ואת המשמעות של ההשלכה של המרתון האכזרי הזה שקיים רק במדינת ישראל בין בית הדין הרבני לבית המשפט לענייני משפחה. איך אפשר פתאום לא להבין את המבנה של מדינת ישראל וישר לרוץ בחקיקה פופוליסטית. 
אבל יש לנו פה כוחות בתוך הבית הזה ואנחנו חייבות וחייבים לראות באמת איך אנחנו מקדמים ומשנים במיוחד שהמפלצת יצאה מהארון וששר פנים במדינת ישראל בא ואומר שזכויות המיעוט גוברות על הזכויות של הרוב ובא ואומר שבגלל שמיעוט עלול להפגע אנחנו, הנשים, שעמלנו קשה מאוד בנושא הזה של התקנות נגד הדרת נשים פתאום באמת מיד, כמו שמכרו את הכותל אז ימכרו אותנו. לא ניתן. ואנחנו עומדות בפני מושב מאיים חברות, המפלצת יצאה מהארון. ואם אנחנו חושבות שנמשיך להתנצח שמאל-ימין, ערביות-יהודיות בפערי שכר אנחנו באיום. ומי שלא מבין את זה שאנחנו באיום אז לא מבין איפה אנחנו צריכות לפעול. 

אז יש דברים טובים ואתמול התבשרנו שמועדון ה"פוסיקט" נסגר ולא יקבל רישיון ואנחנו פה באמת גם במסגרת הוועדה שיש לי את הכבוד לעמוד בראשה למיגור הזנות ותודה על שיתוף הפעולה הנהדר שלנו אז כן, יש הישגים ואת ההפללה נעביר במושב הזה. אבל יחד עם זאת אנחנו רואות פה הרבה מאוד דברים שראוי שלא יהיו. והזכרת ואמרת ואני לא אחזור. אז כמובן לא להדרה של נשים. 

הפנייה האחרונה שקיבלתי בסוף המושב האחרון, אתן יודעות מה, ועם זה אני אסיים, של גברת מרמת גן שרוצה להתקבל לקורס מניעה ואומרים לה, גברתי, כל הקורסים סגורים והיא בודקת ואתם יודעים מה, כל הקורסים ברמת גן היו רק לגברים. לא היה קורס אחד לנשים. אז משרד התחבורה, קורסים לנהיגה מונעת, הפרדה מגדרית, אז תגידו לי שזה לא קיים. המפלצת פה. 
<היו"ר עאידה תומא סלימאן:>
תודה רבה ואני שמחה שהעלית את זה שוב. אנחנו דיברנו על זה אבל אני חושבת שאנחנו באמת בפני רגרסיה מאוד חזקה ואנחנו העלנו את זה כמה פעמים אבל אנחנו כבר מתחילות לראות את התוצאות שלה מול העיניים ואם לא נהיה זהירות ואם לא נעמוד על המשמר אנחנו באמת נאבד חלק גדול מהזכויות שלנו ומההישגים שלנו. ד"ר מירב שמואלי מרוח נשית, בבקשה. 

<מירב שמואלי:>
תודה רבה. אני מעמותת רוח נשית שמסייעת לנשים נפגעות אלימות להגיע לעצמאות כלכלית. אלימות נגד נשים, תופעה רחבה מאוד שחוצה את כל המגזרים, האלפיונים, החברות, הקבוצות שקיימות בישראל. תופעה מאוד מאוד נפוצה. יש המון דברים לעשות בתחום הזה. אני אגיד רק שתי נקודות וממש קצר.

הייתה ועדה בין משרדית בנושא אלימות במשפחה שעשתה עבודה יפה, הגישה מסמך המלצות מאוד רחבות כבר לפני שנה וחצי הגישה המלצות ולמיטב ידיעתי הממשלה עדיין לא דנה בזה, בוודאי שלא הקצתה תקציב - - -

<היו"ר עאידה תומא סלימאן:>
את האמת הם דנו, אימצו אבל לא הקצו תקציב. 

<מירב שמואלי:>
צריך לבדוק מה קורה עם זה - - - ומההיבט שלנו אני רק אגיד שבין הרבה מאוד הדברים שקיימים שם יש מאוד לשים לב למה שקורה דווקא אחרי הפרידה מבן הזוג המתעלל ואפילו אחרי היציאה מהמקלט. עדיין יש המון דברים כמו שיקום תעסוקתי, עזרה בשילוב בקהילה וכו' שכרגע הרבה מאוד נשים צריכות פה מענים. 

הנקודה השנייה היא אלימות כלכלית. אלימות באה בהרבה מאוד צורות. אלימות כלכלית היא תופעה מאוד מאוד רחבה. יש צורך קודם כל למפות ולתת נתונים. הנתונים שקיימים היום הם לא מעודכנים. אני רוצה להודות ליושבת הראש שהסכימה לקיים ישיבה ספציפית בנושא הזה במושב הזה. מבחינת חקיקה יש יותר מהצעת חוק אחת על השולחן שצריך לבדוק מה קורה עם זה ולקדם את זה. כמובן פעילות הסברתית ועוד הרבה מאוד דברים. וגם אנחנו מאחלות הרבה בהצלחה. 

<היו"ר עאידה תומא סלימאן:>
תודה מירב. כפי שאתן רואות ככל שאתן מדברות אני לא רוצה כל פעם לחזור ולהגיד כבר קבענו ישיבה לנושא הזה וכבר קבענו לנושא הזה. המטרה היום גם לשמוע אחר כך מהרשות שהם עושים גם בנושא. חברת הכנסת מירב בן ארי בבקשה. 

<מירב בן ארי (כולנו):>
תודה רבה גברתי היושבת ראש. אני באתי רק לאחל לך בהצלחה, אווה. אני לא יודעת אם היו כאן נציגות של הקואליציה אבל גם הקואליציה איתך, היו פה רק חברי כנסת מהאופוזיציה אז הייתי חייבת לומר לך שגם בקואליציה יש חברי וחברות כנסת שאיתך. חשוב לי שתדעי את זה. אנחנו חיכינו לך הרבה זמן. אני חברה בוועדה הזו מתחילת הדרך, יש לך יושבת ראש שעושה עבודה נהדרת ותדעי שכל ועדה הוזכר מה שנקרא, חיכינו לך שתגיעי. 
אני אגיד בקצרה כי אני לא רוצה לגזול זמן של אנשים שהגיעו לכאן היום. אני חושבת שאחד הדברים הראשונים שהייתי עושה אם הייתי במקומך הייתי עושה איגום משאבים. יש כאן עשרות עמותות של נשים, עמותות נהדרות, חד הוריות, עיסוק בזנות, צמצום פערים בתעסוקה בהשכלה, אל תתפסו אותי במילה, יש הרבה הרבה עמותות. אני מציעה לעשות סדר, לבדוק, להבין מי העמותות שפועלות היום אצל הנשים כי יש המון. אני אישית יכולה להגיד לך שאני עוסקת בנושא של חד הוריות, זה בנפשי, בדמי. יש לי כנס ביום חמישי עם ארגונים של החד הוריות, הדבר הכי חשוב לי לדעת זה שבאמת אני פוגשת את כולם. ולצערי אני לא יודעת, אני אגיד לך את האמת, אני באמת לא יודע. ויש כאן ארגונים נהדרים ונפלאים שלפעמים גם יושבים על אותה משבצת. חשוב לעשות סדר, חשוב להבין מי הארגונים וחשוב מה שנקרא לאיגום משאבים יחד. 

דבר שני שאני רוצה לומר, את תשמעי המון כי הן עושות כאן עבודה נהדרת, את תשמעי המון ואני הייתי באופן אישי הולכת ופוגשת את הארגונים החברתיים כי בסוף הן אלה שפוגשות את הנשים בשטח ומבחינתנו הן הדרך שלך לקבל החלטות. כל הצעת חוק שתביאי את מוזמנת כמובן אליי, אני אשמח לעזור. אני חושבת שהנושא הזה של מגדר, למרות שהייתה כאן התקפה חד משמעית, יש נושאים שכן העברנו אם זה הנושא של הזנות, אם זה חוק - - - של זהבה גלאון למענקים לנשים שיצאו ממקלטים, אני וחברת הכנסת עאידה תומא נמצאות הרבה - - - תני לנו, תביאי את זה לכאן, אנחנו מבטיחות לעזור. 

מילה אחרונה, לאחל לך בהצלחה, יש לך הרבה משימות לפנייך, יש פה חבורה נפלאה שעושה עבודה נהדרת, קחי אותם - - - מצופים, לא יודעת של מה שתחליטי, בריכה, ים, קחי אותם איתך, תאמיני לי. אני מתנצלת אני צריכה ללכת. 

<היו"ר עאידה תומא סלימאן:>
תודה חברת הכנסת מירב. אני נותנת את זכות הדיבור לענת טהון אשכנזי מאית"ך מעכי, בבקשה גברתי. 

<ענת טהון אשכנזי:>
תודה רבה. תודה רבה לך יושבת הראש על הדיון החגיגי הזה ובהצלחה רבה לך, המנהלת הרשות החדשה שחיכינו לך. אני רוצה רק להציג בקצרה את עמותת אית"ך מעכי, משפטניות למען הצדק חברתי שאני המנכ"לית שלה, עמותה ארצית שעוסקת בעיקר בסיוע משפטי בדגש לנשים ממגוון קבוצות האוכלוסייה והמוחלשות שבהן. אנחנו עובדות בכל הארץ, מסייעות לצעירות ללא עורף משפחתי, נשים בדואיות, נשים באמת שסובלות מהדרה כפולה ומכופלת כאשר כחוט השני אנחנו רואות שתי בעיות עיקריות של גם התמודדות בהעדר קול וייצוג וגם בהתמודדות מול אלימות כאשר גם בהקשר שדובר של שתי הספירות של העדר צדק חברתי וגם בהעדר קול בהקשר המדיני בטחוני. 

אני רוצה בקצרה מכוון שהרבה דברים נאמרו חשובים להגיד שיש היום כלי מאוד מרכזי לאגם את כל המשאבים שנכתב בהחלטה 2331 של הממשלה מדצמבר 2014 שהכוונה היא לקחת את כל הנושאים של ייצוג, הגנה, אלימות, הטמעת פיתוח מגדרי. למעשה אחרי עבודה מאוד מאוד מאומצת של אית"ך מעכי יחד עם שותפות מפה ששוות נמצאות פה של תכנית פעולה ממשלתית שראוי שכך תתמודד הממשלה עם כל הסוגיות האלה. למעשה ההחלטה מ-2014 עדיין לא יושמה כאשר גם היא מאוד מאוד מחכה ליושבת ראש של הוועדה שהיא בכובעך ואנחנו מאוד מאוד נשמח שיהיה ביטוי להחלטה הזאת. ההחלטה הזאת נותנת גם זרקור ואפשרות ליישם סטנדרט בינלאומי בהקשר של בכלל מעמד נשים והמקום הראוי שלהן בחברה. גם בהקשר של החלטה 1325 של מועצת הבטחון וגם בהקשר של היעדים הגלובליים של האו"ם לקראת 2030 ונותנת את האפשרות לתת ביטוי בקונטקסט בישראל. 

דבר אחרון שאני אייצג, יש לך עכשיו ממש על שולחנך מכתב ברכה מ-18 ארגונים שרובם יושבים פה ובקשה לראות, גם להפגש כל ארגון וארגון וזה מאוד מאוד חשוב אבל גם לראות אותנו כאיזשהו מקשה לא הומוגנית ושונה עם הרבה מאוד מיקומים, זהויות ומומחיות אבל גם כמשהו שבאמת איזשהו ערוץ מסודר שמייעץ, שתומך, שנותן את הדעת ואת הידע ואני חושבת שזה מפתח מאוד משמעותי לעבודה המאוד מברכת שאנחנו מאחלות לך ולמעשה מאחלות לכולנו. אז תודה ובהצלחה לכולם. 
<היו"ר עאידה תומא סלימאן:>
תודה ענת. נאילה עואד, אם כבר מדברים על העדפה מתקנת, אז בבקשה. 

<נאילה עואד - ראשד:>
תודה לך עאידה. אני מברכת אותך על התפקיד החדש. היה לי חשוב להגיע היום כי פשוט חיכינו, חיכינו יותר משנתיים. דיברת על רשות שלא קיימת ואת צודקת. במובן הזה כפמניסטיות שרק הוצאנו את דו"ח הצל ל - - - ודיברנו גם על המקום הזה של מה קורה עם התקציבים, עם החקיקה, עם הביקורת שהייתה אמורה להיות גם על חקיקה, על חוקים מפלים כלפי נשים. חבר הכנסת דב חנין דיבר על חוק הלאום. האם מישהו דיבר בתוך הכנסת, חוץ מחברות הכנסת והחברים של הרשימה המשותפת וחברי כנסת ערבים על השפעת חוק הלאום על חייהן של נשים פלשתינאות שגרות כאן או על חופש הבחירה שלי. אלו דיונים פוליטיים חשובים. 

על כל העניין של הרס בתים אני חושבת שצריך להתייחס בצורה - - - הראייה שאמורה להיות לרשות לקידום מעמדן של נשים זאת ראייה פמניסטית פוליטית שהיא גם מתעסקת בכל העניין על מאזני הכוח והמדיניות הגזענית שקיימת ומושרשת בתוך המדינה כלפי אוכלוסיות, כלפי מיעוט לאומי בתוך החברה. ואנחנו כנשים נגד אלימות מושיטות יד אם באמת לא רק חושבות על לשים וי ולהגיד שהנה, הקצנו תקציב פה, תקציב שם, אלא איך ניתן להסתכל בצורה חד משמעית גם עם ראייה ואידיאולוגיה פמניסטית. אז אנחנו מוכנות לכל שיתוף פעולה כדי לזרום בסירה. 

<היו"ר עאידה תומא סלימאן:>
תודה נאילה. גברת אילנה דבורצ'ין, מנשים עושות שלום, בבקשה גברתי. 

<אילנה דבורצ'ין:>
צהריים טובים. אני גם מצטרפת לברכות לך יושבת הראש וכמובן לך אווה בתפקיד החדש. אני מאחלת לך הצלחה רבה כי הצלחה שלך היא הצלחה של כולנו. אני אמורה לדבר על נשים עושות שלום. ממש לפני ימים, בסוכות, סיימנו מסע שלום מרגש ביותר בן שבועיים בכל רחבי הארץ שההיי לייט שלו היה בים המלח. היינו שם 10,000 נשים ישראליות, ערביות, פלשתינאיות, ישראליות יהודיות, ערביות פלשתינאיות. 

<היו"ר עאידה תומא סלימאן:>
ערביות הן גם פלשתינאיות. לא לעשות את ההפרדה. 

<אילנה דבורצ'ין:>
הגענו לירושלים לעצרת מאוד גדולה. התנועה הזאת קמה לפני שלוש שנים, אפילו למעלה משלוש שנים בעקבות מלחמת צוק איתן. פשוט קמנו נשים שהחלטנו שדיי, לא מוכנות יותר לשתף פעולה עם המלחמה. אנחנו מביאות חיים לעולם ואנחנו מחויבות לשמור עליהם והגיע הזמן להקשיב לשיח אחר, לקול אחר, לקול נשי. אני בהחלט מאמינה שיש קול נשי ויצרנו תנועה שהיום מונה כ-30 אלף נשים. שמנו לנו למטרה שני יעדים: האחד זה לא לנוח ולא לשקוט על שיהיה הסכם מדיני בינינו לבין הפלשתינאים שיכבד את שני הצדדים ויהיה מוסכם על שני הצדדים. אני הקשבתי לכל הדוברים לפניי שדיברו על נושאים מאוד חשובים ואני מקווה שבאותו הלהט ובאותה הדרגת חשיבות הנושא הזה לא ירד מסדר היום. לא נראה לי הגיוני שסכסוך מתמשך של כל כך הרבה שנים שגובה מחיר כל כך קשה משני הצדדים לא יהיה בבחינת נושא מועדף. 
היעד השני שלנו הוא להרחיב את כל מה שקשור ליישום החלטה 1325 שלפני ימים בשורים התבשרנו שהנשיא טראמפ נתן לה מעמד של חוק. זו החלטה שאומרת שנשים אמורות להיות בכל גוף ובכל פורום שגם בענייני בטחון, שלום ומלחמה. אני בטוחה שאף אחד כאן מהגברים לא חושב שאנחנו פחות ראויות ושיש לנו פחות מה לומר אז אני חושבת שזה יעד מאוד חשוב. אנחנו מאוד שמחות ומברכות אותך שאמרת שזה יהיה בסדר היום. 

חשוב לי לציין שאנחנו תנועה חוצת מפלגות. יש לנו ייצוג של כל המגזרים, אנחנו א-פוליטיות, אנחנו א-מפלגתיות - - - סליחה שאני מתרגשת, תודה על התיקון. מאוד חשוב לציין שאנחנו תנועה שטחית, אין לנו היררכיה, שטוחה, לא האגו שלנו בקדמת הבמה אלא באמת המטרות, העקרונות וזה מה שחשוב היה לי לומר. תנועה מאוד מגוונת שיש בה נשים באמת מכל הגוונים, אנחנו נותנות מקום לכל אישה שרוצה להצטרף אלינו ואני מאוד מקווה שסוף סוף פה בכנסת שאתם בעצם נבחרי העם, הפקדנו את חיינו בידיכם, אתם מחוייבים באמת לקחת את המטרות האלה ולצקת בהן משמעות אמיתית, הגיע הזמן. תודה רבה. 

<היו"ר עאידה תומא סלימאן:>
תודה. אני מאוד מבקשת לנסות לקצר. יש הרבה נשים שנרשמו וזמננו מוגבל. אני הייתי רוצה לראות את ההדגשים על הדברים שאתן רוצות להגיד. אני רוצה לתת את זכות הדיבור לגברת מיכל זאבי, פרלמנט נשים ש.י.ן. 

<מיכל זאבי:>
אני מיכל זאבי חברת הנהלה בש.י.ן שוויון לייצוג נשים ובפרלמנט נשים. קודם כל ברכות אווה על התפקיד, גם אנחנו כמו כולם חיכינו. אני אקצר מאוד אני אגיד רק את ההצעה שיש לנו כפרלמנט נשים. אנחנו בפרלמנט נשים מאמינות מאוד בשיח פמניסטי ציבורי ופתוח וב-18 השנים מאז שפרופסור אסתר הרצוג הקימה אותו, את הארגון, קיימנו כמעט מאה כנסים ודיונים שבהם נפגשו בעיקר נשים אבל כמובן גם גברים כדי לדון בסוגיות חשובות, רבות, מגוונות מזווית פמניסטית. המפגשים האלה נערכו בכל רחבי הארץ ולקחו בהם חלק נשים מכל שכבות האוכלוסייה, מכל הדתות, מכל המגזרים בחברה הישראלית. 
אז ברוח הגישה הזו של השמעת קול פמניסטי ציבורי ופתוח אנחנו קוראות לרשות ליזום ולקיים כעשרה מפגשים בשנה שאליהם יוזמנו נציגות מכל ארגוני הנשים, מעמותות הפמניסטיות והיוזמות הרבות שנשים פמניסטיות יהודיות וערביות מובילות כיום בישראל להצגת עמדות, להתדיינות ולגיבוש כלים למימוש יוזמות פמניסטיות. מפגשים כאלה יכולים לשמש כפלטפורמה לדיון בנושאים שנויים במחלוקת, אסור לנו להתחמק מזה, אבל בעינינו מה שיותר חשוב מזה זה שהמסגרת הזו תייצר תנאים לשיתופי פעולה, לגיבוש, להשמעה של קול פמניסטי חזק וברור בסוגיות ציבוריות שונות ובאפשרות של מרחב כזה לעודד פיתוח של תובנות משותפות, נורמות של שוויון וגם להניע, כמובן, תהליכי חקיקה ושינוי מדיניות ברוח פמניסטית. שיהיה לך המון המון בהצלחה. 

<היו"ר עאידה תומא סלימאן:>
תודה רבה. אני רוצה לתת לשרון ניר, יועצת הרמטכ"ל לענייני מגדר. 

<שרון ניר:>
שמי שרון ניר, תת אלוף שרון ניר. אני קודם כל מודה לך גברתי יושבת הראש על עצם הדיון החגיגי הזה, תודה רבה ואני רוצה לאחל לך, גברת אווה, בהצלחה בתפקיד הכל כך חשוב ומשמעותי. בקצרה על צה"ל - - - בקידום שוויון הזדמנויות מגדרי לנשים וגברים אני רוצה לומר שאני אמונה על הגוף שעוסק בקידום הזדמנויות לנשים וגברים ושוויון הזדמנויות מגדרי. אני יכולה להגיד שאנחנו עושים את זה משני טעמים. טעם אחד שהוא מאוד חשוב זה כמובן הטעם הערכי של השוויון. 

הטעם השני שהוא לא פחות חשוב זה הרצון שלנו או השאיפה שלנו להיות גוף אפקטיבי מבצעי ולאפשר שירות משמעותי לכל חייל וחיילת שבאים בשערי הצבא ומהמקום הזה באמת אנחנו מייצרים איזשהו מושג מאוד רחב שבעצם דוגם ובודק את הכישורים והיכולות של חיילים וחיילות אחרי שהם מתגייסים לצה"ל ומנסה לעשות התאמה אל מול כישורים ויכולות צרכי הצבא קביעת התפקיד. אז אנחנו עוסקים גם בשירות משמעותי לחיילים וחיילות, גם בקידום נשים לאורך מנעד הדרגות וזה לא פחות חשוב. יש לנו לא מעט התקדמות בתחום הזה, נשמח להציג את זה בעתיד בהרחבה. שוב נאחל לך בהצלחה ונאמר לך תודה. 

<היו"ר עאידה תומא סלימאן:>
אני חייבת להגיד אולי גם הגיע הזמן שבדיוני הוועדה אולי נתייחס לכל הנושא של מיליטרזציה ותפקיד הנשים במיליטריזציה. גברת שולה אגמי, מרכז השלטון המקומי, יועצת לקידום מעמד האישה. 

<שולה אגמי:>
אני רוצה לברך אותך על העקביות שלך בכל נושא כיושבת ראש הוועדה, זה לא מובן מאליו. אווה, לך אני רוצה לאחל בהצלחה ולומר לך שיש לך המון המון עבודה. כאן גם אני חושבת שיש פה מקום גם להתייחס למעמדן של היועצות עצמן. כי כל יועצת היא אחראית על מספר תפקידים ויש פה מקום לשים דגש מאוד מאוד חזק איך אנחנו עוזרים להן ואיך אנחנו באמת - - - כל יועצת עם כמה תפקידים לא כל כך קל, לוקחת על עצמה אחריות מאוד מאוד קשה, מאוד כבדה, ואנחנו כמרכז השלטון, יחד עם איגוד היועצות נשמח לכל פעילות, לכל שיתוף פעולה ובואו נצא לדרך. אני חושבת שבזבזנו המון המון זמן. 

<היו"ר עאידה תומא סלימאן:>
תודה בעיקר על הקיצור. לא שלא אמרת דברים חשובים אבל נתת דוגמה. אני מקווה שילכו בדרכך עכשיו. דינה, יו"ר פורום העמותות המפעילות. 

<דינה חבלין דהן:>
תודה. אני דינה ואני יושבת ראש פורום העמותות שמפעילות מקלטים. זה עשרה ארגוני נשים מכל צרכי האוכלוסייה. יש עמותה חרדית, יש עמותות קטנות, בינוניות, גדולות, עמותות ערביות ועמותות אחרות. כולנו בעצם איגמנו משאבים ביחד וראינו שהמכנה המשותף שלנו הוא שאנחנו מפעילות מקלטים לנשים נפגעות אלימות וילדיהן, ולכן יש לנו אינטרס לקדם את התחום הזה. כשהוזמנתי לדיון עשיתי קצת גוגל וניסיתי ללמוד במה אפשר להעזר בך כראש הרשות, אווה. 

<היו"ר עאידה תומא סלימאן:>
אחת המטרות העיקריות להאבק באלימות נגד נשים. 

<דינה חבלין דהן:>
חשבתי כמה נפלא היה יכול להיות אם היית יכולה למנף את היכולות והכישורים והניסיון המקצועי שלך בתחום התקשורת לטובת העשייה למען נשים ובאופן ספציפי חשבתי על קמפיין חינוכי ותקשורתי שידבר על מניעת אלימות נגד נשים. כי אנחנו כארגונים מטפלים בנשים שכבר נפגעו אבל יש פה עניין של מניעת אלימות, יש פה עניין של חינוך כי אם ניקח לדוגמה את הרשות למניעת תאונות דרכים היא מדברת על כל האנשים שנוהגים בכביש וכולנו כבר יודעים ומתורגלים לשים חגורות בטיחות אז כל החברה היא חלק ממערכות יחסים, כולנו מערכות יחסים ואם נוכל לדבר על מניעת האלימות בתוך המשפחה לא כמשהו שהוא שייך לנו אלא ששייך לכל החברה עשינו את שלנו. 
<היו"ר עאידה תומא סלימאן:>
תודה. אני רוצה לתת לגברת מיכל גרא מרגלית, מנכ"לית שדולת הנשים, בבקשה גברתי. 

<מיכל גרא מרגליות:>
תודה גברתי היושבת ראש. באמת מאוד מרגש להיות פה היום, זאת ישיבה חגיגית מאוד לציון המושב החדש של הכנסת, מאוד משמח. וברכות אווה, שאף אחת לא מעיזה לנסות להגיד את שם משפחתך, זה כמו ריטה, ובאמת חיכינו לך. לנו יש כבר פגישת היכרות בשבוע הבא. אני מבטיחה לדבר באריכות על שדולת הנשים. אז אני בכל זאת אשתמש בשתי הדקות שלי כדי להתייחס לשלושה מהתפקידים המרכזיים של הרשות שעלו כאן ולהגיד עליהם משהו.
אז עלה הסיפור של הרשויות המקומיות והיועצות ברשויות המקומיות ויש לך פלטפורמה מעולה לחזק מאוד את מעמדן. עלה הנושא של הדרת נשים שזה אחד מנושאי הליבה של שדולת הנשים. אנחנו סבורות שנושא הדרת הנשים זה אחד מהדברים, האיומים הכי מרכזיים, על רווחתן של נשים, על היכולת שלהן להיות חלק אינטגרלי מתוך המרחב הציבורי והתפקיד באמת שזה תפקיד חדש של הרשות והמופעים האלה הן מופעים חדשים. לא מדובר על חזרה לאחור, לא מדובר על רגרסיה. זאת תפיסה ישנה, סקסיסטית, פטריאכלית עם מופעים חדשים לגמרי. ובאמת היכולת שלך להיות שומרת סף בעניין הזה היא יכולת דרמטית על החיים של כולם. 

הדבר השלישי זה התפקיד של הרשות בהטמעת חשיבה מגדרית אל תוך מדיניות. זאת עבודה סיזיפית יום- יומית אינסופית שבישראל עוברים 500 חוקים בחייה של כנסת, באמת אינסופית. אבל מה שאני מזמינה אותך בתוך הדבר הזה זה יחד איתנו לחלום איך נראית מדינה פמניסטית, איך נראה שוק התעסוקה בה, איך נראית מערכת הבריאות בה, איך נראית מערכת החינוך והגידול והטיפול בילדות והילדים. לחלום בגדול על איך כל הדבר הזה נראה. וזאת הדרך הכי טובה גם להטמעה במדיניות של היום יום. 

<היו"ר עאידה תומא סלימאן:>
תודה, למרות שאני חייבת להגיד שאני לא מסכימה. נכון שהגישה הזו הייתה קיימת בנושא הדרת נשים אבל כשקם שר ומתנגד להחלטת ממשלה קודמת בעניין ולא רוצה ליישם אותה במשרד שלו כמו שהציע חבר הכנסת אריה דרעי, שר הפנים, אני חושבת שזו רגרסיה. אני חושבת שאי אפשר לעבור על זה בשקט ואני חושבת - - -

<מיכל גרא מרגליות:>
חלילה לעבור בשקט.

<היו"ר עאידה תומא סלימאן:>
אני יודעת, זה כבר מה שאני אומרת. אני חושבת שאם נעצום את העין לרגע תמיד תהיה רגרסיה כי הכוחות שרוצים למשוך אותנו למקומות האלה קיימים ואני חושבת שאנחנו חייבות להיות עם עין פקוחה כל הזמן. תודה. אני רוצה לתת לגברת ענת לבנת, יו"ר איגוד יועצות למעמד האישה ברשויות המקומיות, בבקשה גברתי. 

<ענת לבנת:>
המון ברכות, לפחות מ-276 יועצות שברשויות, אם ישנן כאלה, לא בכולן יש אבל זה אחד האתגרים שלנו. אני מרגישה כמו עמי ותמי שהלכו בדרך כבר דיי הרבה זמן והגיעו עכשיו לבקתה עם מלא ממתקים אז אני מקווה שאנחנו באמת מתחילות באיזשהו כיוון. אנחנו מחכות לך מאוד מאוד מאוד והרבה זמן. אנחנו כמובן לא עם מעמד ולא עם תנאים ולא עם שכר ואנחנו על זה נדבר יש לנו את הזמן אבל אני חייבת לציין משהו שחוויתי אתמול ומפה נקח, כי את אמרת לא לישון עם העין עצומה, אבל אני חושבת שאנחנו לא רק לא לישון עם העין עצומה אנחנו חייבות לעשות פעולות ופעולות יותר משמעותיות ופה אני הולכת טיפה אחורה איזה פעולות עושות. ויש לי תחושה בתקופה האחרונה שאנחנו עושות פעולות של הכל מהכל אותו דבר וזה נשאר באותו מצב ואני חוזרת לזה שהחוק הועבר בכנסת משנת 2000. יש 18 שנה יועצות למעמד האישה ו-18 שנה זה המון המון זמן כדי להגיד קורה משהו. 

ואני לוקחת אתכם שתי שניות ובזה אני אסיים, במקרה אשפזתי את אבא שלי וישבתי שם מיום שבת בחדר מיון יצא שישבנו הרבה שעות ופתאום נכנסה נערה ככה בוכייה והיא גוללה את הסיפור שלה, מסתבר שהיא יושבת שם מיום שישי, רק אחר כך הבנתי שהיא נאנסה והיא ישבה שם ולא התייחסו אליה. אחרי כמה שעות היא אמרה לי, נתתי לה את המטען, היא אמרה לי אני הולכת, לא מתייחסים אליי, המשטרה רוצה שאני אעשה את העבודה וישבתי וחשבתי לעצמי האם אנחנו באותו מקום של לפני הרבה הרבה שנים ואני קצת נוטה להגיד, איפה אנחנו, לא עצמנו עין, איפה אנחנו לא פועלות. וזה קצר היה, אנחנו כמהות, מחכות ואנחנו כאן לרשותך. אני גם רוצה להודות גם לשולה אגמי על שיתוף הפעולה וגם לענת טהון שלקחת ואיגדה 18 ארגונים והכוח שלנו זה בשיתוף פעולה. 
<היו"ר עאידה תומא סלימאן:>
תודה רבה. אני מודה, נכון, התוכן שהבאת בפנינו וצעקתן של היועצות שאני כבר כמה זמן מאז שנכנסתי לתפקיד הזה מלווה ויש לנו כבר הרבה סיכומים שאני אשמח אחר כך גם להביא בפני אווה כדי לראות איך מקדמים את זה. אורית סוליציאנו, איגוד מרכזי סיוע לנפגעות תקיפה מינית. 

<קריאה:>
אני רק יכולה לומר שאף אחד לא יתעסק איתך מכוון שאת מתעסקת עם דבר, לא עוזבת אותו עד שאת משיגה אותו, מניסיון אני אומר. 

<אורית סוליציאנו:>
אני אעז ואגיד ברכות לאווה מז'דיבוז'. לי קוראים אורית סוליציאנו אז אני יכולה להתחרות איתה. אני מנכ"לית איגוד מרכזי הסיוע. באמת ברכות, חיכינו לך הרבה זמן וגם חיכינו לחזרה של הוועדה לחיי השגרה, עאידה היית חסרה לנו בחודשים האחרונים, הכנסת הייתה חסרה. יש הרבה מה לומר וזה לא יהיה כעת ואני כן אתמקד דווקא כי כולנו בימים האחרונים נישאים על הגל הזה של ה-me too הקמפיין הזה שפתאום ככה פרץ לתקשורת. 

אני רוצה רק לומר כאן, וזה גם לפגישה אישית אחר כך בינינו, שאמנם יש משהו יפה שנפרץ קשר השתיקה אבל אנחנו במרכזי הסיוע, ואני מייצגת את כל תשעת מרכזי הסיוע שחברים באיגוד במרכזי הארץ יודעות שזה שאומרים me too לא פותר את הבעיה ויש כאן בעיה מערכתית מאוד מאוד גדולה שיש לה, כמובן, כמו שנאמר כאן - - - וגם אני אתחבר למה שפרופסור רחל אדהרד שאני מאוד מסכימה איתה שיש פרקטיקות מגדריות מדירות, פוגעניות ומטרידות וזה המבנים שעליהם בנוי הבית שלנו. את המבנים האלו לא שינינו. והצעקה של ה-me too שלא תשלה אף אחד. 
ראשית רק חלק צועקות, רבים גברים לא צועקים וגם רבות לא מדברות. אף אחד שלא יהיה שכל מה שקורה וזה מקבל אמנם פריים טיים אבל את השינוי האמיתי לא עשינו. אנחנו מאוד מחכות לך להפגש איתך, הכוח שלך מבחינתי זה באמת כל מה שנמצא כאן, הרבה זמן הכנסת לא הייתה בתחום הזה כל כך עמוסה, כולנו חיכינו הרבה זמן. אנחנו המצופים שלנו ואנחנו הכוח שלך, אנחנו עובדות לעשות שינוי ואין לנו סבלנות - - -

<היו"ר עאידה תומא סלימאן:>
תודה אורית. גלית שאול, מנכ"לית מרכז רקמן, אוניברסיטת בר אילן. 

<גלית שאול:>
אני יכולה להגיד שזה יום חגיגי מאוד בשביל כולנו, גם בשביל הארגונים שהגיעו לכאן אבל גם בשביל שתיכן לקראת המושב וגם באמת התפקיד הכל כך משמעותי שאנחנו חיכינו לו כולנו. אבל זה לא היה בוקר חגיגי בכלל להרבה מאוד נשים שפתחו את העיתון הבוקר איזה זכויות גברים גרושים במדינת ישראל מקבלים ועד כמה בתי המשפט האזרחיים פוסקים פעם אחר פעם בשם השוויון פסיקות מאוד נאורות אבל שוכחים מהצד השני שאנחנו נמצאות כפופות תחת דין דתי שהוא מפלה מהרבה מאוד בחינות את הנשים. לנשים האלו הבוקר, ואני קיבלתי בהרבה מאוד קבוצות, גם בפייסבוק, גם בוואטסאפים ממש בכי קשה מאוד של נשים שנדרשות פעם אחר פעם בשם השוויון של כולם להגיד ולהדיר את עצמן, ללכת אחורנית גם בשם קבוצות שרוצות לקחת את מקומנו בשם עקרונות דתיים ותרבותיים ועוד הרבה מאוד מקומות אחרים אבל אנחנו למעלה מ-50% מהאוכלוסייה. 

שמעת פה הרבה מאוד דברים היום אבל אני יכולה להגיד דבר אחד שהוא חשוב בשבילי וחשוב לדעתי בשביל הרבה מאוד נשים שנמצאות כאן היום שתהיה להן את התחושה שיש מישהי ששומעת אותן סוף סוף. כי אנחנו מרגישות כרגע שהדבר הזה בשם השוויון המגדרי ובשם התחושה שכולנו היינו רוצות לחיות בעולם האוטופי הזה. איך אמרת מיכל, עולם אוטופי. עולם אוטופי שהוא חשוב והוא מקדם את כולנו אבל בעולם האוטופי הזה נשכחות זכויות של נשים ונשים מתמודדות עם מזונות מופחתים, עם מצב כלכלי מאוד קשה, עם קושי בבתי דין בלי גטים, בסירובי גט, פעם אחר פעם נדחקות הזכויות שלהן. אני חושבת שחשוב מאוד שתשמיעי קול חזק ואנחנו כולנו נהיה כאן לעזור לך בשביל זה. תודה רבה. 

<היו"ר עאידה תומא סלימאן:>
תודה רבה. גברת אושרה לרר, משרד החינוך, ממונה על היחידה לשוויון בין המינים. בבקשה גברתי. 

<אושרה לרר שייב:>
אני אדבר עכשיו בשמי כממונה על שוויון מגדרי וקידום מעמד האישה לא בתיק החינוכי שלי ובשם עוד ממונות רבות. לפני כחודש דנה מיטב, מנהלת אגף שוויון מגדרי וקידום מעמד נשים התפטרה מתפקידה. ההתפטרות שלה היא תוצאה של תחושה של וגם תחושה שלנו שאנחנו כממונות וגם היא כאגף לא מקבלים את המקום הראוי והמתאים שצריך להיות לממונות. יש לנו תחושה שיש לנו מצד אחד הרבה מטלות אבל לא תמיד המטלות הן באמת, וזה כמעט התנגדותי, באמת יביאו אותנו לקידום מעמד הנשים במשרד ואנחנו מאוד מבקשות את ההתערבות שלך גם להשארתה של דנה אבל גם ובעיקר למצב את המקום שלנו ואת מקום קידום הנשים בתוך השירות הציבורי. 

<היו"ר עאידה תומא סלימאן:>
מצער אותי מאוד לשמוע על ההתפטרות הזו. אנחנו לא ידענו בכלל, הוועדה או אני לא ידעתי על זה. 

<אושרה לרר שייב:>
מנהלת האגף לשוויון מגדרי וקידום מעמד נשים בנציבות שירות עובדי המדינה. 

<היו"ר עאידה תומא סלימאן:>
אני מאוד מצטערת שרק לפני כמה חודשים אנחנו קיבלנו את הדיווח וקיבלנו כאילו תמונה מאוד טובה ואפילו כשהעלנו את השאלות היו תשובות מוכנות של איך זה התקדם. אני מאוד מצטערת לשמוע עכשיו שדווקא בגלל שאין מקום לממונה אנחנו נבדוק את העניין ואני אנסה לדלות את המידע הראוי במקרה הזה. חבל, חבל, אני חושבת שהמקום הזה שנקרא הוועדה לקידום מעמד האישה הוא המקום להעלות בו את הנושאים וכבר נפתחה הדלת לזה ואני מאוד מקווה שאנחנו מקבלות מידע שנקבל אותו בצורה נכונה. אווה, את תרצי להתייחס לפני שאני מסכמת? אני יודעת שאת רוצה לעזוב בעוד ארבע דקות אז בואי נעשה את זה. 

<אוה מדז'יבוז':>
קודם כל באמת תודה על הברכות היה מרגש ומלא חום ומשמח מאוד. לא הלחצתם בכלל, הציפיות ממש לא. אני קצת הרגשתי כמו הכלב הזה בדשבורד, כל אחת אומרת לי כן כן, זה בדיוק אני רוצה, כן כן, זה חשוב, זה זה. אמרתי כן כן, זה מה שצריך, לא את זה את זה. אני מחזירה שוב לצערי למצב הקיים. אין רשות. הדבר המיידי שאני עובדת בו זה לבנות את הרשות. אני מתייחסת ל-1.1.2018 להגיע לשם עם תכנית עבודה, עם הנושאים, עם יעדים, עם יעדים כמותיים, עם מטרות, עם דרך פעולה, עם בקרה לאחר מכן. אני כמובן אציג את זה, אני מקווה לפגוש את כולכן כי רק לפגוש את כולכן ולי חשוב מאוד לפגוש את כולכן זה - - - לא יודעת אם שנה שלמה ואני אנסה לצמצם את זה אבל פשוט כן תבינו שיש את ה- - - 

אני רוצה להתייחס לנקודה אחת - - - ועוד דבר, אל תבקשו ממני לזכור את השמות ואת התפקידים של כולכן אבל הייתה פה התייחסות לעניין של הקמפיין ואני רוצה להכנס רגע לנקודה הזאת כי זה השטח שלי התקשורת וכל הדברים. קמפיין זה הדבר הכי קל לעשות, באמת. אני לא אומרת שזה לא חשוב אבל קמפיינים משלימים מהלכים. הם לא יוצרים את השינוי, הם יכולים לעשות סוג של השלמה, סוג של להציג את זה לציבור, לתת על זה דיבור, וזה ייעשה. אבל קודם כל אני אמרתי, אנחנו צריכים לעשות את השינוי המעשי והתודעתי. בפתיחה אני לא התייחסתי אז אני אתייחס לדבר אחד קטן. אחד מההישגים שאני כן זוקפת לזכותי ואני קצת אשתחצן פה, בקדנציה שלי האחרונה, בשלוש שנים שלי כיו"ר הרשות השנייה בטלוויזיה ורדיו זה שלא הפסדתי בשום בג"ץ והדבר השני זה העניין של נאותות ייצוג נשים בתכניות אקטואליה. 

קצת לצאת מהעניין של לשים את האישה בתפקיד המסורתי. נורא קל לבוא ולהגיד, וואו אבל יש לנו את יונית לוי ותמר איש שלום שמגישות את המהדורות המרכזיות. תפקיד המגישה הוא תפקיד מסורתי. אנחנו רוצים לפרוץ אותו, אני מדברת בכובעי דאז, שיהיו פרשניות בתחום הבטחון, בתחום הכלכלה, בתחום מדיניות חוץ, לא רק בעניין לייף סטייל, דיאטות ובחינוך שזה הדבר הזה. אני לא יודעת אם שמתם לב, אני מקווה ששמתם לב שאין כבר פאנל שאין בו אישה. זה חלק מעבודה מאוד מאוד קשה אבל עם שיתוף פעולה מאוד מאוד טוב של מנכ"לי חברות החדשות. גם אם יש אישה אחת זה לא תמיד מספיק בין חמשה גברים אני מסכימה, אבל זאת התחלה. פעם לא הייתה את המודעות הזאת. בתחום הכלכלה כל הפרשניות וכל ההובלה יש מהפך, יש מעל 50% פרשניות - - -
<היו"ר עאידה תומא סלימאן:>
אנחנו נצטרך לקיים דיון על הנשים בתקשורת. 

<אוה מדז'יבוז':>
זה דיון בפני עצמו אבל אני אומרת שזה חלק מהעניין. אני באה עם זה, אני באה עם התשוקה, אני באה עם הרצון. אני אדם לא פוליטי, אמרתי את זה, זה חשוב לי להדגיש ואני רוצה להגיד משהו זה גם חשוב לי לשמר את זה גם בתפקיד הזה - - -

<היו"ר עאידה תומא סלימאן:>
לא פוליטי או לא מפלגתי?

<אוה מדז'יבוז':>
לא פוליטי ולא מפלגתי ולא שום דבר. אני מינוי מקצועי מה שתמיד באתי לקדם דברים מקצועיים וזה מה שלנגד עיני ואני מודה לכן ואני צריכה אתכן ואני בטוחה שביחד נעשה את המהפכה. 

<היו"ר עאידה תומא סלימאן:>
אוקיי. אני רוצה לסכם בכמה מילים, כמה הרבה מילים. אני חושבת שלא במקריות אני בחרתי בישיבה הזו כפתיחת מושב. זה גם לברך שסוף סוף יש מנהלת לרשות לקידום מעמד האישה שבעיני הייתה בסוג של קיפאון של יותר משנה וחצי או אפילו יותר. אבל גם בגלל כל הנושאים החשובים שעלו שוב על השולחן הזה. זה לא רק - - - אני לוקחת אותם גם כסוג של תזכורת לי, כיושבת ראש הוועדה של איך לנווט למושב הזה. אני מאוד שמחה שהרבה מהנושאים שהעלתם כבר קבענו להם ישיבות במושב הזה. ואני חושבת שהמשפט שלך שאין רשות ואת הולכת לבנות את הרשות מסכם כל מה שאני יכולים לדבר על המשבר. 
אם זה עוזר לך, בדרך כלל אני לא זאת האישה שתראה לך את החצי כוס המלאה, אני בדרך כלל מסתכלת על הריק, אבל הפעם אני אגיד לך כמי שניהלתי ארגון מקודם, לפעמים זה יותר קל לבנות משהו במקום להתחיל לתקן משהו קיים. זה לוקח זמן ואני מכירה את הבירוקרטיה ואני כל פעם מתפלאת מחדש על הבירוקרטיה הזו אבל אני חושבת שזה יתן לך את האפשרות להוביל לכיוון שאת היית רוצה להוביל ולקבל את הצוות שאת תבחרי שישתף פעולה איתך. 

אני רק רוצה להדגיש שוב שהארגונים גילו בגרות רבה היום בזה שלא התייחסו למשקעים ואני יודעת שיש הרבה משקעים ויש הרבה כעסים ותסכול מעצם אי הפעילות של הרשות בעבר. הן התמקדו במה אפשר לבנות ביחד ואני הייתי מציעה באמת שאווה, תקחי את זה בחשבון ובאמת תראי בהן כוח עזר מדהים במיוחד כאשר אין לך צוות. יש להן את הידע, יש להן את הקשרים, יש להן את הראייה ואני חושבת שאפשר לבנות על זה וכדאי לבנות על זה מהניסיון שלי. 

אנחנו הולכות לקבוע פגישת עבודה, אני ואווה כדי לנסות באמת למצוא את הדרך לשתף פעולה לכיוון הכי נכון. אני מבקשת ואני חושבת ואני אפנה אלייך באופן, אחר כך, בצורה הנכונה להפעיל את המועצה הציבורית של הרשות זה דבר שאי אפשר לדלג עליו, צריך לבנות את המועצה הזו, צריך להפעיל אותה לידך אני חושבת שהגיע הזמן גם לחשוב על איך מובילים את הנושא של הטמעה מגדרית, זאת החלטה ממשלתית שכבר עומדת מ-2014 וצריך להתחיל להפעיל אותה ועל שאר הנושאים נדבר בישיבת העבודה. תודה ובהצלחה. 
הישיבה ננעלה בשעה 13:43.

